KIRJALLINEN KYSYMYS P-1443/02

esittäjä(t): Alexander de Roo (Verts/ALE) komissiolle

(15. toukokuuta 2002)

Aihe: Puunsuojaukseen käytetyt vaaralliset aineet

Suolakyllästeet ovat puunsuojausaineita, joihin käytetään kupari-, kromi- ja arseeniyhdisteitä. Suolakyllästeiden käyttö kiellettiin Alankomaissa (10. heinäkuuta 2000 lähtien) sen jälkeen kun CTB (College voor de Toelating van Bestrijdingsmiddelen, Alankomaiden torjunta-aineiden käyttöä valvova elin) totesi, että kuparia sisältävien puunsuojausaineiden käyttö on ympäristölle vahingollista. CTB pani myös merkille, että etenkin leikkivälineissä käytetyn ja ihmisten käyttämän kupariyhdisteillä suojatun puun (muun muassa aitoihin ja muuhun rakennustarkoitukseen käytetyn puun) kansanterveyteen vaikuttavia riskejä ei voida täysin torjua.

Pelkästään Alankomaissa käytetään kyllästetystä puusta valmistettuihin tuotteisiin noin 300 000 kiloa arseenihappoa ja noin 600 000 kiloa kromitrioksidia, jotka leviävät hallitsemattomasti veteen, maaperään ja ilmaan. Alankomaissa käytetään kyllästettyä puuta vuosittain noin 700 000 kuutiometriä.

Kun otetaan huomioon tästä syntyvä ketjureaktio, voidaan todeta, että tällaisia aineita vapautuu eri tilanteissa. Rakennus- ja purkujätteen painekyllästetyssä puussa on 2 5006 000 mg/kg kromia ja 1 5003 500 mg/kg kuparia.

Painekyllästetty jätepuu on hävitettävä ja sitä on käsiteltävä vaarallisen jätteen tavoin. Käytännössä näin ei kuitenkaan toimita.

Tällaista jätepuuta jalostetaan puukuiduksi ja tuodaan markkinoille lastulevyn tapaisena sekundäärisenä raaka-aineena, tai poltetaan sähkövoimaloissa ja markkinoidaan vihreänä energiana. Tällaisessa prosessissa syntyy lentotuhkaa, jota käytetään rakennus- ja tietöiden täyteaineena. Näin arseenia ja kromia leviää veteen, maaperään ja ilmaan, ja ne uhkaavat siten kansanterveyttä.

Miten jäsenvaltiot ovat noudattaneet direktiivin 98/8/EY(1) mukaista velvollisuutta luovuttaa tehoaineita koskevia asiakirjoja?

Onko komissio kanssani samaa mieltä siitä, että arseenin ja kromin leviäminen maaperään, ilmaan ja veteen on huomattava uhka kansanterveydelle?

Mitä toimenpiteitä komissio harkitsee asetuksen (ETY) N:o 793/93(2), asetuksen (ETY) N:o 1488/94(3) ja asetuksen (ETY) N:o 142/97(4) perusteella Alankomaiden käytännön vuoksi?

(1) EYVL L 123, 24.4.1998, s. 1.

(2) EYVL L 84, 5.4.1993, s. 1.

(3) EYVL L 161, 29.6.1994, s. 3.

(4) EYVL L 25, 28.1.1997, s. 11.

Margot Wallströmin komission puolesta antama vastaus

(7. kesäkuuta 2002)

Komissio haluaisi kiinnittää arvoisan parlamentin jäsenen huomion siihen, että jäsenvaltioilla ei ole velvollisuutta luovuttaa tehoaineita koskevia asiakirjoja biosidituotteiden markkinoille saattamisesta 16. päivänä helmikuuta 1998 annetun Euroopan parlamentin ja neuvoston direktiivin 98/8/EY mukaan. Asetuksessa (EY) N:o 1896/2000(1) määritellään biosidivalmisteiden kaikkien vanhojen tehoaineiden tarkastusohjelman ensimmäinen vaihe; sen mukaan tuottajien, formuloijien tai niiden yhteenliittymien on 4 artiklan 1 kohdan mukaisesti ilmoitettava 28. maaliskuuta 2002 mennessä, haluavatko he tehoaineidensa sisällyttämistä biosididirektiivin liitteeseen I. Kaiken kaikkiaan komissio on saanut noin 450 ilmoitusta ja tarkistaa parhaillaan, sisältävätkö ne kaikki vaaditut tiedot, ja analysoi niiden sisältöä.

Ilmoitusten tekijöiden on myöhemmin esitettävä täydelliset asiakirjat. Puunsuoja-aineille ja jyrsijämyrkyille asetettu määräaika on 28. maaliskuuta 2004. Muille suojausaineille päivämäärät ja painopisteet sen sijaan määritellään asetuksen toisessa tarkistuksessa, jota komissio parhaillaan valmistelee. Asetuksen 1896/2000 5 artiklan 3 kohdan ja 8 artiklan 3 ja 4 kohdan mukaan jäsenvaltiot voivat ilmoittaa, jos ne haluavat sisällyttää lisää tehoaineita direktiiviin liitteeseen I. Tällöin jäsenvaltioiden on myöhemmin toimitettava täydelliset asiakirjat. Tähän mennessa yksikään jäsenvaltio ei ole käyttänyt näitä sääntöjä hyväkseen.

Komissio on täysin tietoinen huolista, jotka liittyvät arseenin, kromin ja muiden raskasmetallien aiheuttamaan ympäristön saastumiseen. Useita arseenin ja kromin yhdisteitä on mainittu erilaisissa ensisijaisten aineiden luetteloissa, jotka on laadittu olemassa olevien aineiden vaarojen arvioinnista ja valvonnasta 23. päivänä maaliskuuta 1993 annetun neuvoston asetuksen (ETY) N:o 793/93 mukaisesti. Näiden aineiden riskejä arvioidaan parhaillaan, ja kun arviointi saadaan valmiiksi, se toimitetaan myrkyllisyyttä, ekomyrkyllisyyttä ja ympäristöä käsittelevälle tiedekomitealle (CSTEE) vertaisarviointia varten. Jäsenvaltioiden edustajista koostuvan komitean avustamana komissio hyväksyy suosituksen asianmukaisesta strategiasta vaarojen vähentämiseksi, mikäli se todetaan tarpeelliseksi.

Niitä erityisiä tapauksia varten, jolloin kyseessä on kuparia, kromia tai arseenia (CCA) sisältävä puunsuojausaine, komissio valmistelee parhaillaan direktiivissä 76/769/ETY(2) esitettyjen määräysten tarkistamista. Komission tilaaman erityisriskinarvioinnin perusteella ja CSTEE:n kyseisestä arviosta muodostaman mielipiteen perusteella komissio on luonnostellut uutta direktiiviä, joka rajaa kuparin, kromin ja arseenin käytön vain välttämättömiin käyttötarkoituksiin. Direktiiviluonnoksesta järjestettiin julkinen kuuleminen Internetin välityksellä(3). Kun saadut vastaukset oli arvioitu, uusi luonnos esitettiin epävirallisessa kuulemistilaisuudessa jäsenvaltioille. Uutta luonnosta kehitellään jäsenvaltioiden reaktioiden perusteella, ja se esitetään lopullista hyväksymistä varten. Lisäksi mitä tulee kupari-, kromi- tai arseenikäsitellyn puun hävittämiseen, tämäntyyppinen jäte on luokiteltu vaaralliseksi jätteeksi, ja siksi sen hävittämisessä on noudatettava vaarallisista jätteistä 12. päivänä joulukuuta 1991 annetun neuvoston direktiivin 91/689/ETY(4) vaatimuksia.

(1) Komission asetus (EY) N:o 1896/2000, annettu 7 päivänä syyskuuta 2000, biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun ohjelman ensimmäisestä vaiheesta, EYVL L 228, 8.9.2000.

(2) Neuvoston direktiivi 76/769/ETY, annettu 27 päivänä heinäkuuta 1976, tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä, EYVL L 262, 27.9.1976.

(3) Kaikki asiaan liittyvät asiakirjat ja kannanotot löytyvät osoitteesta: http://europa.eu.int/comm/enterprise/chemicals/index.htm.

(4) EYVL L 377, 31.12.1991.